Ego Walterus hoc etiam manifestum fieri volo, quod inter me et fratres de Bertreis diffinitum et confirmatum est, ut decima ipsius ecclesie quam Sancto Petro tradidi, ita inter me et ipsos fratres equaliter parciatur, ut dum vivo partem ipsius decime quam in usus meos detinui ex integro habeam; reliqua vero pars ad ipsos fratres permaneat. Post obitum quoque meum totam decimam obtinebunt. Quod ut ista firma permaneant, due carte sunt inserte, quarum unam ego, alteram vero fratres habent; ut scilicet in neutram partem injusticia aliqua fieri possit. Unde, pater et abbas venerabilis, vobis obsecrando mando, ut illud quod in predictis cartis scriptum habetur in vestro capitulo confirmetis, ne si aliquam novam personam ad predictam dirigitis ecclesiam, de parte predicte decime valeat inquietare.